b'\n_START_ARTICLE_\nBeli gaber\n_START_SECTION_\nOpis\n_START_PARAGRAPH_\nBeli gaber zraste do 30 m visoko in dose\xc5\xbee do 1 m premera, izjemoma lahko tudi ve\xc4\x8d. Obi\xc4\x8dajno ima vzdol\xc5\xbeno \xc5\xbelebasto deblo, pora\xc5\xa1\xc4\x8deno z gladko, srebrno sivo skorjo. Listi so dolgi do 12 cm in \xc5\xa1iroki do 5 cm in imajo dvojno na\xc5\xbeagan rob. Drevo v Sloveniji cveti v aprilu in maju, plodovi pa dozorijo oktobra. Cvetovi so ma\xc4\x8dice, na drevesu pa so hkrati mo\xc5\xa1ki in \xc5\xbeenski cvetovi. Plodovi so zbrani v gru\xc4\x8dasta vise\xc4\x8da soplodja. Seme je majhen ore\xc5\xa1ek, ki v dol\xc5\xbeino dose\xc5\xbee med 7 in 8 mm. Kro\xc5\xa1nja drevesa je sto\xc5\xbe\xc4\x8dasta, starej\xc5\xa1a kupolasta do kroglasta.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nBeli gaber dobro uspeva na bogatih, sve\xc5\xbeih in zmerno vla\xc5\xbenih tleh, lahko pa tudi na poplavnih tleh. Ne prena\xc5\xa1a dobro zbitih tal, dobro pa prena\xc5\xa1a sen\xc4\x8dne lege._NEWLINE_Les belega gabra je trd, njegova gostota je od 500 do 820 kg/m3. Je gospodarsko pomembna vrsta, saj je njegov les primeren za kurjavo. Poleg tega se uporablja tudi za izdelavo nekaterih delov glasbil, zasajajo pa ga tudi za \xc5\xbeivo mejo'